Ака́фист преподо́бней Ма́рфе Диве́евстей

Конда́к 1

Избра́ннице Царя́ Небе́снаго, преподо́бней ма́тери на́шей Ма́рфе,/ в беда́х и ско́рбех ско́рой помо́щнице,/ благода́рственное пе́ние прино́сим./ Ты же, иму́щая предста́тельство пред Го́сподем,/ моли́ся о нас, любо́вию тебе́ зову́щих:// Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

И́кос 1

А́нгели на Небеси́ ра́довахуся, ви́дяще доброде́тельное житие́ твое́, преподо́бная ма́ти Ма́рфо: яви́лася бо еси́ вои́стину иска́тельница Небе́снаго би́сера, Иису́са Христа́. Мы же, зря́ще по́двиги и труды́ твоя́, благода́рственно воспису́ем ти такова́я:

Ра́дуйся, плоды́ Ду́ха Свята́го в себе́ стяжа́вшая;

ра́дуйся, к ти́хому приста́нищу нас направля́ющая.

Ра́дуйся, окамене́нная сердца́ на́ша во умиле́ние приводя́щая;

ра́дуйся, посреде́ скорбе́й ди́вный поко́й нам посыла́ющая.

Ра́дуйся, от неча́янныя сме́рти нас огражда́ющая;

ра́дуйся, от ко́зней диа́вольских нас заступа́ющая.

Ра́дуйся, из пучи́ны грехо́в нас изводя́щая;

ра́дуйся, ко Престо́лу Госпо́дню сердца́ на́ша вознося́щая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 2

Ви́де Влады́ка Небе́с души́ твоея́ добро́ту, я́ко уподо́билася еси́ му́дрым де́вам, вся́кую сла́дость и сла́ву земну́ю презре́вши. И мы вси, иму́ще такову́ю предста́тельницу о нас недосто́йных, прославля́ем просла́вльшаго тя Го́спода и пое́м Ему́: Аллилу́ия.

И́кос 2

Ра́зум Небе́сный тебе́ дарова́ся, ма́ти Ма́рфо, егда́ послу́шала еси́ гла́са Бо́жия и, ше́дши с сестро́ю твое́ю в пу́стынь Саро́вскую, ста́рца Серафи́ма дости́гла еси́. Те́мже, ублажа́юще тя, взыва́ем си́це:

Ра́дуйся, измла́да в позна́нии Бо́га ди́вно умудри́вшаяся;

ра́дуйся, а́ки еле́нь ко исто́чнику благода́ти Бо́жия устреми́вшаяся.

Ра́дуйся, а́нгельское житие́ нам явля́ющая;

ра́дуйся, в стра́се Бо́жием нас наставля́ющая.

Ра́дуйся, в терпе́нии и смире́нии свое́м Христу́ Бо́гу подража́вшая;

ра́дуйся, о проще́нии грехо́в сле́зы пролива́вшая.

Ра́дуйся, вся плотски́я по́хоти Бо́га ра́ди умертви́вшая;

ра́дуйся, мно́ги ко́зни лука́ваго победи́вшая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 3

Си́ла Вы́шняго осени́ Серафи́ма преподо́бнаго, егда́ благослови́ на и́ноческое житие́ прише́дшую к нему́ ма́терь на́шу Ма́рфу. Мы же, дивя́щеся таково́й Прему́дрости Бо́жией, вопие́м Христу́ Бо́гу: Аллилу́ия.

И́кос 3

Иму́щи оби́тель Диве́евская превели́кое сокро́вище, вседраги́я мо́щи твоя́, преподо́бная ма́ти Ма́рфо, лику́ет, и мы о сем ра́дости исполня́емся и с любо́вию воспева́ем тебе́ такова́я:

Ра́дуйся, из пучи́ны отча́яния нас извлека́ющая;

ра́дуйся, во страда́ниих Бо́га хвали́ти науча́ющая.

Ра́дуйся, мглу сомне́ний на́ших разсеява́ющая;

ра́дуйся, изнемога́ющия си́лы на́ша на бо́дрость прелага́ющая.

Ра́дуйся, от тесноты́ земны́я горе́ ны вознося́щая;

ра́дуйся, ми́лости у Го́спода нам прося́щая.

Ра́дуйся, ду́ши на́ша от вся́кия скве́рны охраня́ющая;

ра́дуйся, в Небе́снем гра́де нас предваря́ющая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 4

Бу́рю помышле́ний претерпе́вши и диа́вольския си́лы победи́вши, преподо́бная ма́ти Ма́рфо, пришла́ еси́ в приста́нище ти́хое и безмяте́жное, иде́же пое́ши со все́ми А́нгельскими Си́лами хвалу́ Бо́гови: Аллилу́ия.

И́кос 4

Слы́шахом о тебе́, ма́ти Ма́рфо, я́ко ди́вно от мирски́я суеты́ к мона́шескому по́двигу призвана́ бе, и, еще́ ю́на су́щи, отве́рглася еси́ во́ли своея́, и в зна́мение отсече́ния ея́ постри́гла еси́ власы́ главы́ своея́. Сие́ у́бо произволе́ние похваля́юще, воспева́ем ти такова́я:

Ра́дуйся, благо́е и́го Христо́во на себе́ возложи́вшая;

ра́дуйся, ду́ши на́ша све́том ве́ры просвети́вшая.

Ра́дуйся, нас во страда́ниих душе́вных подкрепля́ющая;

ра́дуйся, нас красото́ю любве́ украша́ющая.

Ра́дуйся, Бо́гом на Небеси́ и на земли́ просла́вленная;

ра́дуйся, вене́ц сла́вы и бога́тство нетле́нное прии́мшая.

Ра́дуйся, от суеты́ мирски́я нас огражда́ющая;

ра́дуйся, незло́бие и кро́тость в сердца́ на́ша вселя́ющая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 5

Богото́чныя струи́ произлива́ются тобо́ю, ма́ти на́ша Ма́рфо, всем бо се́рдцем прилепи́лася еси́ ко еди́ному Ве́чному Животу́ и красоте́ неизрече́нней, Иису́су Христу́, пою́щи Ему́: Аллилу́ия.

И́кос 5

Ви́деша сестры́ твоя́, преподо́бная ма́ти Ма́рфо, я́ко чу́до пресла́вное сотвори́ с тобо́ю Госпо́дь: чрез служи́теля бо Своего́ Серафи́ма сподо́би тя ве́дети ве́лия обетова́ния, я́же о сла́ве Диве́евстей. Сего́ ра́ди тебе́, вели́цей уго́днице Бо́жией, взыва́ем си́це:

Ра́дуйся, соверше́нства А́нгельскаго во о́трочестве дости́гшая;

ра́дуйся, за́поведи преподо́бнаго николи́же преступи́вшая.

Ра́дуйся, а́гнице Христо́ва, на земли́ благоче́стно пожи́вшая;

ра́дуйся, ю́ности и красоты́ своея́ не пощади́вшая.

Ра́дуйся, послуша́нию нас науча́ющая;

ра́дуйся, целому́дрие и чистоту́ восхваля́ющая.

Ра́дуйся, к жела́ний кра́ю прише́дшая;

ра́дуйся, возлю́бленнаго Спа́са и Го́спода узре́вшая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 6

Пропове́дует оби́тель Диве́евская ско́рое заступле́ние и предста́тельство твое́ пред Го́сподем. Ты же, я́ко улучи́вшая дерзнове́ние ко Влады́це, не забу́ди ны, земна́я ча́да твоя́, вопию́щая Бо́гу: Аллилу́ия.

И́кос 6

Возсия́, я́ко кра́сная заря́, прехожде́ние твое́, ма́ти Ма́рфо, от земли́ на Не́бо. Сподо́билася еси́ получи́ти ми́лости от Го́спода и Пречи́стыя Ма́тере Его́ в Небе́сных оби́телех. Сему́ Бо́жию о тебе́ благоволе́нию дивя́щеся, воспева́ем си́це:

Ра́дуйся, честне́йшия Богоро́дицы похвале́ние;

ра́дуйся, о́бразе и́стиннаго смире́ния.

Ра́дуйся, вели́кая наста́внице терпе́ния;

ра́дуйся, лю́бящим и чту́щим тя хода́таице спасе́ния.

Ра́дуйся, честно́е Христо́во избра́ние;

ра́дуйся, непоро́чное Бо́гови благоуха́ние.

Ра́дуйся, боголюби́вых душ увеселе́ние;

ра́дуйся, оби́тели Диве́евския щи́те и огражде́ние.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 7

Яви́ Человеколю́бец Госпо́дь моли́твенницу об оби́тели Дивеевстей тя, преподо́бная ма́ти Ма́рфо, да вси сохраня́еми предста́тельством твои́м воззову́т Го́сподеви: Аллилу́ия.

И́кос 7

Но́вое чу́до пове́да о тебе́, ма́ти Ма́рфо, преподо́бный Серафи́м всем приходя́щим к нему́ во дни кончи́ны твоея́; рече́ бо, я́ко мно́гих грехо́в изба́вятся припа́дающии ко гро́бу твоему́ и зову́щии тебе́ такова́я:

Ра́дуйся, от ю́ности Бо́гу послужи́вшая;

ра́дуйся, на земли́ благоче́стно пожи́вшая.

Ра́дуйся, ко врато́м жи́зни ве́чныя нас приводя́щая;

ра́дуйся, во Ца́рствии Небе́снем пребыва́ющая.

Ра́дуйся, я́ко тобо́ю сла́дости духо́вныя насыща́емся;

ра́дуйся, я́ко моли́твою твое́ю укрепля́емся.

Ра́дуйся, оби́льно исцеле́ния источа́ющая;

ра́дуйся, моли́тися приле́жно нас призыва́ющая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 8

Стра́нствие земно́е сконча́вши, вознесла́ся еси́, а́ки чи́стая голуби́ца, в неве́стник Христо́в, иде́же пое́ши со все́ми послужи́вшими Бо́гу хвале́бную песнь: Аллилу́ия.

И́кос 8

Вся и́нокини возра́довашася, егда́ А́нгели прия́ша честну́ю ду́шу твою́, преподо́бная ма́ти Ма́рфо, и вознесо́ша ю́ во оби́тели Го́рния, иде́же ны́не предстои́ши Пресвяте́й Тро́ице. Мы же, дивя́щеся человеколю́бию Бо́жию, вопие́м ти такова́я:

Ра́дуйся, гла́су Боже́ственныя благода́ти приле́жно внима́вшая;

ра́дуйся, сла́дкий мед и́стины и спасе́ния взыска́вшая.

Ра́дуйся, всю сла́ву земну́ю попра́вшая;

ра́дуйся, дух твой горе́ возноси́вшая.

Ра́дуйся, в пресве́тлый черто́г Жениха́ твоего́ вше́дшая;

ра́дуйся, вене́ц воздая́ния прие́мшая.

Ра́дуйся, Христо́вою любо́вию уязвле́нная;

ра́дуйся, в бра́чную оде́жду облече́нная.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 9

А́нгели на Небеси́ и челове́цы на земли́ вку́пе возра́довахуся о обре́тении честны́х моще́й твои́х, преподо́бная ма́ти Ма́рфо. Мы же, ны́не благодаря́ще Го́спода, я́ко дарова́ нам засту́пницу и моли́твенницу благу́ю, вопие́м Ему́: Аллилу́ия.

И́кос 9

Вети́и многовеща́ннии не возмо́гут досто́йно изобрази́ти вели́чие благодея́ний Бо́жиих, угото́ванных во Ца́рствии Небе́снем всем лю́бящим Го́спода. Мы же, ма́ти Ма́рфо, я́ко соприча́стнице ра́дости неоскудева́емыя, во умиле́нии се́рдца взыва́ем ти си́це:

Ра́дуйся, на житие́ вре́менное я́ко на стра́нствие взира́вшая;

ра́дуйся, и́ноческаго чи́на измла́да иска́вшая.

Ра́дуйся, А́нгельски в рай вознесе́нная;

ра́дуйся, Го́сподем благослове́нная.

Ра́дуйся, всесве́тлаго Ца́рства Христо́ва насле́днице;

ра́дуйся, Безпло́тных чино́в собесе́днице.

Ра́дуйся, сла́дость Небе́сную во ве́ки вкуша́ющая;

ра́дуйся, те́плою моли́твою сердца́ на́ша согрева́ющая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 10

Спасти́ся хотя́щи душа́м на́шим, ма́ти Ма́рфо, мо́лиши непреста́нно ми́лостиваго Го́спода, да не лиши́т нас насле́дия Небе́снаго Ца́рствия Своего́, пою́щих Ему́: Аллилу́ия.

И́кос 10

Кре́пость необори́мая к тебе́ прибега́ющих была́ еси́, ма́ти Ма́рфо. Бу́ди и ны́не нам защи́тница от вся́ких наве́тов вра́жиих, ско́рая же помо́щница в ну́ждах и ско́рбех, да любо́вию зове́м ти такова́я:

Ра́дуйся, Христа́ да́же до сме́рти возлюби́вшая;

ра́дуйся, тве́рдую ве́ру в Про́мысл Бо́жий яви́вшая.

Ра́дуйся, несумне́нную наде́жду на милосе́рдие Госпо́дне показа́вшая;

ра́дуйся, нелицеме́рною любо́вию нас объя́вшая.

Ра́дуйся, помраче́нное о́ко душ на́ших просвеща́ющая;

ра́дуйся, в до́брых де́лех нас му́дро наставля́ющая.

Ра́дуйся, ми́лости прося́щим подаю́щая;

ра́дуйся, путь к Небеси́ нам указу́ющая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 11

Пе́ние всеумиле́нное прино́сим ти, преподо́бная ма́ти Ма́рфо, пред [ра́кою моще́й и] святы́м о́бразом твои́м предстоя́ще и моля́щеся приле́жно. Да укрепи́т Госпо́дь ве́ру правосла́вную во oте́честве на́шем и искорени́т в нем вся е́реси и раско́лы; да вси лю́дие еди́ными усты́ и еди́ным се́рдцем сла́вят Бо́га, пою́ще Ему́: Аллилу́ия.

И́кос 11

Светоза́рно свети́ло бу́ди нам, ма́ти на́ша Ма́рфо, путеводя́щи от земли́ на Не́бо, да возмо́жем и мы в житии́ на́шем прославля́ти вели́кое и сла́вное и́мя Пресвяты́я Тро́ицы и воспева́ти тебе́ си́це:

Ра́дуйся, спаси́тельнаго безмо́лвия люби́тельнице;

ра́дуйся, соверше́ннаго терпе́ния храни́тельнице.

Ра́дуйся, во́льныя нищеты́ крест прии́мшая;

ра́дуйся, посто́м и бде́нием Бо́гу угоди́вшая.

Ра́дуйся, путь пра́вый в Ца́рствие Небе́сное нам указу́ющая;

ра́дуйся, духо́вную му́дрость нам да́рующая.

Ра́дуйся, к Бо́гу все́ю душе́ю прилепля́тися науча́ющая;

Ра́дуйся, друг дру́га люби́ти нас призыва́ющая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 12

Благода́ть и ми́лость испроси́ нам у Бо́га, ма́ти преподо́бная, вразумля́ющую и укрепля́ющую нас в де́ле спасе́ния, да не безпло́дни яви́мся в час Суда́ Бо́жия, пою́ще: Аллилу́ия.

И́кос 12

Пою́ще и сла́вяще преди́вное прославле́ние твое́, ублажа́ем тя, преподо́бная ма́ти Ма́рфо, я́ко те́плую моли́твенницу о нас пред Го́сподем, и с любо́вию возглаша́ем ти такова́я:

Ра́дуйся, благода́тию Пресвята́го Ду́ха приосене́нная;

ра́дуйся, во оде́жду нетле́ния облече́нная.

Ра́дуйся, неме́ркнущим све́том ду́ши на́ша озаря́ющая;

ра́дуйся, на доброде́лание нас наставля́ющая.

Ра́дуйся, еди́наго Го́спода во вся дни живота́ своего́ иска́вшая;

ра́дуйся, в Нем наме́рения полага́вшая.

Ра́дуйся, оби́тель Богома́тернюю возлюби́вшая;

ра́дуйся, да́же до конца́ в ней пожи́вшая.

Ра́дуйся, преподо́бная ма́ти на́ша Ма́рфо, моли́твами свои́ми оби́тель Диве́евскую не оставля́ющая.

Конда́к 13

О прехва́льная и пресла́вная преподо́бная ма́ти на́ша Ма́рфо! Приими́ ми́лостивно от нас сие́ ма́лое моле́ние, в похвалу́ тебе́ приноси́мое, и, предстоя́щи ны́не Престо́лу Царя́ ца́рствующих, моли́ Всеблага́го Бо́га проба́вити ми́лость Свою́ на ны и на ро́ды родо́в на́ших, утверди́ти ны в правове́рии и благоче́стии, да воспева́ем Ему́ чи́стым се́рдцем: Аллилу́ия.

Сей конда́к глаго́лется три́жды.   
И па́ки чте́тся и́кос 1-й, и конда́к 1-й.

Моли́тва

О богому́драя и ди́вная отрокови́це, сосу́де благода́ти Бо́жия, в простоте́ голуби́ней пожи́вшая, кро́тостию Небе́сною, чистото́ю и послуша́нием просия́вшая, сотаи́ннице преподо́бнаго Серафи́ма, нача́льнице Диве́евских сесте́р в оби́телех Небе́сных, госпоже́ и ма́ти на́ша Ма́рфо! Бу́ди лю́бящим и чту́щим тя хода́таица спасе́ния, в стра́се Бо́жием нас утверди́, да Го́рняя му́дрствуем, а не земна́я, изнемога́ющия си́лы на́ша на бо́дрость премени́, в любви́ и единомы́слии укрепи́ и помяни́ нас гре́шных у Престо́ла Бо́жия во Ца́рствии Небе́снем. Ами́нь.

*Утвержден Священным Синодом*

*Русской Православной Церкви*

*28.12.18 (журнал № 127).*